OBH 6781/1997.
Az állampolgári jogok országgyűlési biztosa általános helyettesének jelentése
Ügyintéző: dr. Endrődi Zsuzsa

Az eljárás megindulása:

Panaszos 1997. júliusában érkezett beadványában sérelmezte, hogy lakóhelyén az alacsony fekvésű Holló utcát nagyobb esőzések idején elárasztja a víz, lehetetlenné téve ezzel a közlekedést. Néhányan az esővízcsatornába kötötték a szennyvizet és emiatt az eldugult esőcsatornákból fekália és egyéb szennyeződés kerül az utcára. Panaszos hiába fordult többször a mérnöki irodához és a jegyzőhöz, választ nem kapott.
Panaszos további sérelme a Telemozi Kft. műsorszolgáltatásával kapcsolatos. 1997. április 1-től az 5-ös csatornán a GONG Rádió műsorát lehet hallani, kép nincs és több műholdas adás képminősége rossz. Telefonon többször bejelentette a hibát, de panaszát nem orvosolták. 

Érintett alkotmányos jogok:

1. A  Magyar Köztársaságban mindenkinek joga van arra, hogy egyedül vagy másokkal együttesen írásban kérelmet, vagy panaszt terjesszen az illetékes állami szerv elé. (Alkotmány 64.§)
2. A Magyar Köztársaság területén élőknek joguk van a legmagasabb szintű testi és lelki egészséghez. Ezt a jogot a Magyar Köztársaság ...az épített és természetes környezet védelmével valósítja meg. (Alkotmány 70/D. § (1)-(2) bekezdés)

Alkalmazott  jogszabályok:

1. A közérdekű bejelentésekről javaslatokról és panaszokról szóló 1977. évi I. tv. törvény  10-11. §-a, mely szerint a közérdekű bejelentéseket és javaslatokat általában 30 napon belül el kell bírálni. Az elintézésre hivatott szerv a vizsgálat befejezésekor a tett intézkedésekről vagy annak mellőzéséről köteles a bejelentőt írásban haladéktalanul értesíteni. Az állásfoglalás indokait is közölni kell.
13. § (1) bekezdése, mely szerint az elintézésre hivatott szervek kötelesek gondoskodni arról, hogy a hasznos közérdekű javaslatok megvalósuljanak. Ennek érdekében kötelesek hatáskörükben intézkedni, illetve az arra illetékes szervnél intézkedést kezdeményezni.
(2) bekezdés: Ha a közérdekű javaslat hasznos, de nemzetgazdasági vagy a helyi fejlesztési lehetőségek, vagy más alapos ok miatt egyelőre nem valósítható meg, erről a javaslattevőt tájékoztatni kell.
2. A helyi önkormányzatokról szóló 1990. évi LXV. törvény 8. § (1) bekezdése, mely szerint a települési önkormányzat feladata a helyi közszolgáltatások körében különösen:.... az épített és természeti környezet védelme, a csapadékvíz elvezetése, a csatornázás, a köztisztaság és település tisztaság biztosítása ...
(2) bekezdés: Az (1) bekezdésben foglalt feladatokban a települési önkormányzat maga határozza meg - a lakosság igényei alapján, anyagi lehetőségeitől függően-, mely feladatokat milyen mértékben és módon lát el.

A megállapított tényállás, a vizsgálat megállapításai: 

Panaszos beadványában foglaltakkal kapcsolatban megkerestem Kecskemét polgármesterét. 1998. március 3-án kelt válasza alapján a következőket állapítottam meg:
A Holló utca csapadékvíz elvezetési problémáinak az oka az, hogy a főgyűjtő csatorna anyagi fedezet hiányában a tervektől eltérően valósult meg. Átmeneti megoldásként a város legrégibb csapadékvíz csatornájának végével kötötték össze. A két csatorna közötti 80 cm-es szintkülönbség miatt egy bukó alakult ki, amelyen keresztül csak késleltetve folyik le a víz. Ennek következtében telítődik az Árpád városi csatornaszakasz és visszaduzzaszt a Petőfi Sándor, Kőhíd utca kereszteződésében. Nagy esőzések idején azért szokott itt térdig érő víz kialakulni. Az egyetlen lehetséges megoldás az Árpád városi csatorna terv szerinti továbbépítése volna, de ennek 1996-ban számított költsége 230-250 millió forint lenne. A városnak ilyen nagyságrendű beruházásra fedezete nincsen. Hosszabb távú tervekben azonban szerepel a szennyvízcsatornázások kialakítása és rendbetétele után a városi csapadékvíz csatornázásának a megvalósítása. A fenti tényállás a Mérnöki és Környezetgazdálkodási Iroda 1996. december 5-én kelt,  panaszosnak adott válaszából ismerhető meg. A jegyző 1997. május 28-án arról tájékoztatta  a panaszost, hogy Máriavárosban, többek között a Holló utcában is több kilométer szennyvíz csatorna épült ki. A törzshálózat mentén lévő inatlanok tulajdonosait a jegyző kötelezheti a rákötésre. A BÁCSVÍZ Rt, mint a csatorna üzemeltetője összeállította azon ingatlanok listáját, akik nem kötöttek rá  csatornára.
A polgármester válaszában kitért arra is, hogy tud arról, hogy néhányan a szennyvizet rákötötték a csapadékcsatornára, de erre akkoriban törvényesen is lehetőség volt. 1997-ben a testület olyan döntést hozott, hogy a BÁCSVÍZ Rt-vel közösen egy szennyvízrákötési kampány keretén belül 1998. március 15. és november 15. közötti időszakban akik önként elvégeztetik a rákötést, azok jelentős támogatásban részesülnek.  Ezért a kötelezéseket csak 1998. november 15. után kezdte meg a Hivatal azok részére akik a kedvező lehetőséggel nem éltek.

A TELEMOZI Kft. műsorszolgáltatásával kapcsolatban a polgármester a következőkről tájékoztatott: A panasz alapos, mert a 05 csatorna kép-és hangvivő frekvenciájába esik a Gong és a Róna rádiók 96.5 MHZ-es sugárzó frekvenciája. A zavarás elsősorban a délelőtti órákban az újvidéki televízió műsorában tapasztalható. A zavarás másik oka a régi kábelrendszer. A hálózat csillagpontos átépítésével, mely a tájékoztatás idején nagy ütemben folyt, megszűnik majd a probléma.

Összegezve a fentieket megállapítom, hogy panaszost a kérelem és panasz előterjesztéséhez fűződő alkotmányos jogával kapcsolatban nem érte sérelem. Felvetéseire a Mérnöki Iroda és a jegyző is válaszolt. 
A csatornahálózatra való rákötést  az Önkormányzat is szorgalmazta és a hatósági eszközökön kívül támogatással is ösztönözte. A csapadékvíz csatornázásának megvalósítása a hosszabb távú tervekben szerepel. A magas költségek miatt az önkormányzat a közeljövőben ezt a beruházást nem tudja megvalósítani. Igaz, hogy az önkormányzatokról szóló törvény idézett rendelkezése a települési önkormányzatok feladatává teszi a csapadékvíz elvezetést, de azt is rögzíti, hogy a települési önkormányzat maga határozza meg a lakosság igényei alapján és anyagi lehetőségeitől függően, hogy mely feladatot milyen mértékben lát el. Az önkormányzat a csapadékvíz elvezetésének megoldását csak a teljes szennyvíz csatornázási program befejezését követően tervezi. Nem vitatható, hogy  panaszosnak az esővíz elvezetésének hiányosságai sérelmet okoznak, de ezek nem hozhatók összefüggésbe alkotmányban rögzített jogával.
Az épített és természeti környezet védelmével összefüggő feladatok ellátásánál az önkormányzatnak saját költségvetésén belül kell maradnia. Azt, hogy az önkormányzat mely feladatok ellátását vállalja, befolyásolja a helyi társadalom szerkezete, a népesség összetétele, a település adottságai, fejlettsége, helyzete és egyéb körülmények is. Mindezek korlátok közé szorítják az önkormányzat feladatvállalási szabadságát. 

A TELEMOZI Kft. műsorszolgáltatásával kapcsolatos panaszt nem vizsgáltam, mert a polgármester tájékoztatása szerint a hálózat átépítésével a műsorszórási zavarok megszűnnek.

A fentiekre tekintettel a vizsgálatot alkotmányos joggal összefüggő visszásság hiányában lezárom, erről az érdekelteket a jelentés egy példányával értesítem.

Budapest, 1999. május 13.

dr. Polt Péter